Feb 16,2019
జీఎంఆర్‌ ఇన్‌ఫ్రా నష్టం రూ.561 కోట్లు
హైదరాబాద్‌: జీఎంఆర్‌ ఇన్‌ఫ్రా సంస్థ డిసెంబర్‌తో ముగిసిన మూడో త్రైమాసికానికి రూ.561.04 కోట్ల నికర నష్టాన్ని నమోదు చేసింది. గత ఏడాది ఇదే త్రైమాసికంలో సంస్థ నష్టాలు రూ.578.40 కోట్లుగా ఉన్నాయి. అక్టోబరు నుంచి డిసెంబరు మధ్య కాలానికి సంస్థ మొత్తం ఆదాయం రూ.2,119.87 కోట్లకు తగ్గినట్టు సంస్థ రెగ్యూలేటరీ సంస్థలకు సమాచారమిచ్చింది. అంతకు ముందు ఆర్థిక సంవత్సరం ఇదే త్రైమాసిక కాలంలో సంస్థ ఆదాయం రూ.2,276 కోట్లుగా నమోదు అయింది. కంపెనీ విద్యుత్‌ విభాగం నష్టాలు కొనసాగాయి. ఈ విభాగం క్రితం త్రైమాసికంలో 184.48 కోట్ల నష్టాల పాలయ్యింది. కాగా ఎయిర్‌పోర్ట్స్‌ సెగ్మెంట్‌ రూ.364.74 కోట్ల లాభాలు సాధించింది. ముఖ్యంగా ఇంధన, జాతీయ రహాదారుల రంగాలు, కొన్ని అప్పుల వల్ల తమ గ్రూపు నష్టాలకు కారణమయ్యాయని జీఎంఆర్‌ పేర్కొంది. రుణాల చెల్లింపుల్లో కొన్ని ఎత్తుగడలను తీసుకోవడం ద్వారా వచ్చే 12 నెలల్లో సమగ్ర నగదు ప్రవాహం పెరుగనుందని పేర్కొంది. క్రితం క్యూ3లో కంపెనీ ఎయిర్‌పోర్టుల వ్యాపారం ద్వారా రూ.1,358.38 కోట్ల రెవెన్యూ సమకూరింది. ఇదే సమయంలో విద్యుత్‌ రంగం రెవెన్యూ రూ.145.74 కోట్లకు పడిపోయింది. 2017-18 ఇదే క్యూ3లో విద్యుత్‌ రంగం నుంచి రూ.430.54 కోట్ల రెవెన్యూ వచ్చింది. ఈ కంపెనీ భారత్‌లో ఢిల్లీ, హైదరాబాద్‌లో విమానాశ్రయాలను నిర్వహిస్తోంది.
మీ స్నేహితులకు రికమెండ్ చెయ్యండి